Québec (belt)

Quebec (pronunzja: /kwɪˈbɛk/ jew /kəˈbɛk/; bil-Franċiż: Ville de Québec), uffiċjalment Québec (pronunzja bil-Franċiż: [kebɛk]), hija l-belt kapitali tal-provinċja Kanadiża ta' Quebec. Minn Lulju 2021, il-belt kellha popolazzjoni ta' 549,459 ruħ, u ż-żona metropolitana kellha popolazzjoni ta' 839,311-il ruħ. Hija t-tnax-il ikbar belt u s-seba' l-ikbar żona metropolitana fil-Kanada. Hija wkoll it-tieni l-ikbar belt fil-provinċja, wara Montreal. Għandha klima kontinentali umduża bi sjuf sħan u bi xtiewi kesħin u bil-borra.

L-esploratur Samuel de Champlain stabbilixxa insedjament Franċiż hawnhekk fl-1608, u adotta l-isem Algonquin. Il-belt ta' Quebec hija waħda mill-eqdem insedjamenti Ewropej fl-Amerka ta' Fuq. Is-swar ta' madwar iċ-ċentru storiku ta' Quebec (Vieux-Québec) huma l-unika ħitan iffortifikati ta' belt li għad fadal fl-Amerki fit-Tramuntana tal-Messiku. Din iż-żona tniżżlet fil-lista tas-Siti ta' Wirt Dinji tal-UNESCO fl-1985 bit-titlu uffiċjali ta' "Distrett Storiku ta' Québec".

 Sit ta' Wirt Dinji 
Id-Distrett Storiku ta' Québec ġie ddeżinjat bħala Sit ta' Wirt Dinji tal-UNESCO fl-1985.

Il-valur universali straordinarju tas-sit ġie rrikonoxxut abbażi ta' żewġ kriterji tal-għażla tal-UNESCO: il-kriterju (iv) "Eżempju straordinarju ta' tip ta' bini, ta' grupp ta' siti jew ta' pajsaġġ arkitettoniku jew teknoloġiku li joħroġ fid-dieher stadju/i sinifikanti fl-istorja tal-bniedem"; u l-kriterju (vi) "Assoċjazzjoni diretta jew tanġibbli ma' avvenimenti jew ma' tradizzjonijiet ħajjin, ma' ideat jew ma' twemmin, jew ma' xogħlijiet artistiċi jew letterarji ta' valur universali straordinarju".

 Referenzi 
Kategorija:Bliet tal-Kanada
Kategorija:Siti ta' Wirt Dinji Kulturali
Kategorija:Kanada
Kategorija:Siti ta' Wirt Dinji fil-Kanada